Missä lehdet ovat?

JANNE RUOTSALAINEN/AL

Postion kadottanut koko Demokraatti-lehden painoksen, kertoo Demokraatti nettisivuillaan.

Lehden päätoimittaja Mikko Salmi vahvistaa STT:lle, että lehden yli 10 000 kappaleen painos on kadonnut.

Päätoimittajan mukaan vielä ei ole selvillä, mitä painokselle on tapahtunut.

– Lehti painettiin maanantaina, ja siinä oli itsenäisyyspäivä välissä. Huomasimme tilanteen, kun lehti ei ilmestynyt toimitukseemme keskiviikkoaamuna, Salmi kertoo.

Tiedossa on, että Posti on noutanut lehdet painosta viikon alussa.

– Kun lehteä ei kuulunut, aloimme soittelemaan. Joskus on ollut sellaisia ongelmia, että se on vain jumittunut lähipostiin. Soitimme lähipostiin, mutta siellä ei ollut mitään. Postikeskuksessakaan ei ollut.

– Postilla oli kokonainen arkipäivä selvittää, että kuka on hakenut lehdet painosta ja mihin ne on viety, Salmi lisää.

Lehtien kohtalo ei ole kuitenkaan toistaiseksi selvinnyt. Salmen mukaan ainakaan tänään lehti ei tule kenellekään.

Näköislehti avataan kaikille lukijoille.Normaalisti lehti ilmestyy lukijoille torstaisin.

– Onhan tämä aivan käsittämätön tilanne. Uskon, että lehdet löytyvät torstaina jostain, Salmi sanoo.